  Виталий Пронин Туннэ ӝыт учкисьёслы кузьым лэсьтозы Удмурт кун университетын тодон-валан люкась удмурт студентъёс - университетлэн нырысетӥ юртаз пуктозы «Яратон, яратон» спектакльзэс. Со бордын ужазы но пӧртэм рольёсты быдэстӥзы «Ватка» этностудиысь студентъёс. Соосты асьсэды сцена вылын возьыны дышетӥз Удмурт Республикаысь искусство удысысь дано ужась Василий Ушаков....Куанер Лиза синмаське узыр Эрастлы. Но таид коньдонэн герӟаськем шуг-секытъёсызлы луыса ненег но чылкыт сюлэмо нылашез куштэ, яратонзэ пыд улаз лёга. Лиза тае уг чида, адямиослы осконзэ ыштэ но югыт дуннеысь кошконо кариське. Та учыр возьматэмын, тодмо ӟуч гожъясьлэн Николай Карамзинлэн «Бедная Лиза» повестез вылэ пыкъяськыса. «Ватка» студиысь егитъёс солэсь пуштроссэ туннэ нунал вылэ выжтӥзы.Спектакльысь мукетъёсыз геройёс - Лади но Италмас. Ладилэн адӟонэз сыӵе вылэм - улонысь егитысен кошке, яратоно Италмассэ огназ кельтэ. Италмаслэн уг поты та сьӧлыко дунне вылын яратонтэк улэмез - со но Ладиез сьӧры сопал дуннее кошконо кариське. Таиз учыр пуктэмын удмурт писательлэн Михаил Петровлэн «Италмас» поэмаезъя.Та кык учыръёсты огазея одӥг мылкыд - яратон. Мар со сыӵе: шумпотон яке куректон? Яратон - со пеймытэз сӧрись югыт тыл.Елена Никитина Теги: УдГУ  